ননস্টপ ভায়োলেন্স। তবু রাজ্যপাল বলছেন, ভালই আছে বাংলা। কলকাতাকেও দিয়েছেন দেদার সার্টিফিকেট। মুখ্যমন্ত্রীর গলাতেও তৃপ্তির সুর। একই দিনে উঠে আসা জোড়া প্রশস্তি চুরমার করে দিল আদালতের তিরস্কার। এদিন কলকাতা হাই কোর্টে বালির পরিবেশ কর্মী তপন দত্ত হত্যা মামলার শুনানি ছিল। নিহতের স্ত্রী প্রতিমা দত্তর অভিযোগ, অভিযুক্ত তৃণমূল নেতা কর্মীদের বাঁচাতে দায়সারা চার্জশিট পেশ করেছে সিআইডি। সেই কারণে নিম্ন আদালতে বেকসুর খালাস পেয়ে গিয়েছে পাঁচ অভিযুক্ত। বিচার পেতে সিবিআই তদন্ত চেয়ে হাই কোর্টে মামলা করেন প্রতিমাদেবী। বৃহস্পতিবার বিচারপতি দীপঙ্কর দত্তর এজলাসে ওই মামলার শুনানি ছিল। শুনানি চলাকালীন বিচারপতি দীপঙ্কর দত্ত রাজ্যের পক্ষে বিশেষ আইনজীবী সুব্রত মৈত্রকে তিরস্কার করে বলেন, রাজ্য তার কর্তব্য আইন মেনে সঠিক ভাবে পালন করলে, ভুলত্রুটি শুধরে নিলে হাই কোর্ট পর্যন্ত মামলার সংখ্যা অর্ধেক হয়ে যেত। কিন্তু দুর্ভাগ্যজনক, এব্যাপারে রাজ্যকে সচেষ্ট হতে দেখা যায় না। তপন দত্ত খুনের মামলায় প্রকৃত দোষীদের আড়াল করার চেষ্টা হচ্ছে। পাড়ুই থেকে লাভপুর, তপন দত্ত থেকে তাপস পাল। একাধিক মামলায় আদালতের কড়া ভর্তসনা শুনতে হয়েছে রাজ্যকে। রাজ্যপাল, মুখ্যমন্ত্রীর জোড়া প্রশস্তির দিনেও সেই ক্ষত রয়ে গেল।